E brachtvoll Fungglen uff em Bach  Die erschte Veegel sinn scho wach  Au d Fähri ryttet yber d Wälle  Und d Sunne duet grad d Pfalz erhälle  Am Käppelijoch blybt aine schtoo  Derwyl duet s MartinsgLeggli schloo  Es kennt wie wOhr nid scheeNer sy  Das isch doch Basel,  do am Rhy    Dr Ufftaggt zem Zeedel, hänn mir ys dänggt  Dä KLONe mir, und drumm isch s gschänggt  Us em letschte Joor, dert hänn mir welle  Gruusigs yber Vandaale verzelle  Derby sinn Raëlischte, Antinori  Alli zämme, gopferdoori  No schlimmer als verspreyti Wänd  Baschtle Mensche in ihre Händ  Eb Reagänzglas, Genlabor  S kunnt aim mänggmool fascht so vor  Bim Brichte yber settig Sache  D Menschhait isch doch nit ganz  Bache    Jetz schtell Dir vor, es kennt jo sy  E son e KLON kunnt do an Rhy  Macht sich brait do ummewääg  Und will an de drey scheenschte Dääg  Schränze, drummle, Bängg go singe  Pfyffenderwyys e Ständ'li bringe  Waggis, Pierrot - bluetig root  Als Monschter-KLON uff d Route goot  Die Wahnvorschtellig heggscht persee  Kasch hinder uns'rer Pfunzle gsee  D Mamme Naduur isch am Verzaage  Und mir lauft s kalt dr Ruggen aabe    Sy wänn KLONe, ums Verregge  Dr Franggeschtai im Grab go wegge  In ihre Seggte d Lyt au zwinge  Doch jetz ganz ehrlig, was wurds bringe?   Bym Theater wurd sich s lohne  Me kennt dr Gascht ganz aifach KLONe    En architäggtonisch Supergau  Wär e KLONte Schauspyylbau    «Basel United» hett immer bedoont  Dr Joggeli-Raase isch sicher nit KLONt    Gäbt s vom Tschudi zwai, drey meh  Wurdsch im  Roothuus kain me gsee    Basel isch Schtadt, und Lieschtel isch Land  Do gits nyt z KLONe - s liggt uff dr Hand    Dr FDP-Filz - und wär sunscht dert no wohnt  Hänn d Crossair aifach uff Ziri KLONt    Wurd bim Papscht e Papscht-KLON sitze  Kennte sy sich geegesyttig stitze    D Zanolari, hoch uff em Thron  Isch uff en anderi Art e GLO(O)N    KLONti Goal, das wär nid ohni  Sait dr Gross zem  Ceccaroni    E Bligg in d Villa, dämpfle, grache  Im Ofen isch e KLON am Bache  Dr Severino sait zem Gspuusi  S Resuldaat, das gruusi  KLONe kasch nid aifach so  Derno duet är in die Kuchi go  Luegt ins Reagänzglaas yyne  Es isch glunge, wie s duet schyyne  Was hett är gmacht, mir wänn s au gsee  Es isch e KLON fir s Comité  Dä hett e Hampfle Fählfunggzioone  Und stricht grad alli Subvenzioone  Do wird dr Antonori  blaich:  «Das mit em KLONen isch e Saich...»